31 ነሓሰ 2019 ምንጪ ስእሊ, Reuters መግለጺ ስእሊ, ተቓወምቲ ደቡብ የመን ከተማ ዓደን ኣብ ትሕቲ ምሉእ ምቁጽጻሮም ከም ዘላ ይዛረቡ። ኣብዚ ወርሒ'ዚ ኣብ መንጎ ቀንዲ ኣባላት ናይቲ ኣንጻር ተቓውምቲ ዕጡቓት ሑቲ ዓጢቑ ዝጸንሐ ጥምረት ሓይልታት ሓድሽ ውግእ ተላዒሉ'ሎ። ክልቲኦም ሓልታት ንወደባዊት ከተማ ዓደን ንምቁጽጻር ኣብ ከቢድ ኲናት ከምዘለዉ ካብታ ከተማ ዝወጽኡ ጸብጻባት ሓቢሮም። መንግስቲ የመን፡ ሕቡራት ኢማራት ዓረብ ኣብ ልዕሊ ሓይልታቱ ናይ ኣየር መጥቃዕቲ ፈጺማ ክብል ከሲሱ። ኣብዚ ናይ ሕጂ ወግእ፡ ብውሕዱ 30 ወታሃደራት መንግስቲ ከም ዝተቕትሉ ሰበስልጣን ተዛሪቦም። ዋላኳ፡ እቶም ሰበስልጣን ንማዕርፎ ነፈርቲ ዓደን 'ተቖጻጺርናያ ኣለና' እንተበሉ፡ ተቓወምቲ ግን እታ ከተማ ኣብ ትሕቲ ምሉእ ቁጽጻሮም ከም ዘላ ገሊጾም። ኣብ መጀመርታ ነሓሰ፡ ንምንጻል ደቡብ የመን ዝቃለሱ ዕጡቓት ተቓውምቲ ሓይልታት፡ ኣንጻር ሓይልታት መንግስቲ ኣብ ዘካየድዎ መጥቃዕቲ ንዓደን ምሉእ ብምሉእ ተቖጻጺሮማ ነይሮም። ተቓወምቲ መንግስቲ ንወደባዊት ከተማ ዓደን ተቖጻጺሮማ ጥርጣረታት ዘለዓዓለ ምንስሓብ ሑቲ ካብ ሑደይዳ ኣብዚ ቀረባ መዓልታት ድማ፡ ሓይልታት መንግስቲ ዳገመ ምውዳብ ብምግባር፡ ብግብረ-መልሲ ነቲ ኣብ ከተማ ዓደን ዝርከብ ቤተመንግስቲ ብምምላስ፡ ንገለ ክፋል ናይታ ከተማ መሊሶም ክቆጻጸርዎ ክኢሎም ነይሮም። እቲ ዘገርም፡ ዕጡቓት ደቡብ የመን፡ ኣብ ጎኒ ሓይልታት ናይቲ ዓለምለኻዊ ተፈላጥነት ዘለዎ መንግስቲ ብምስላፍ፡ ኣንጻር እቶም ንርእሰ ከተማ ሰንዓ ተቖጻጺሮም ዝርከቡ ጉጅለ ሑቲ ክቃለሱ ዝጸንሑ ምዃኖም'ዩ። እቲ ብፕረዚደንት መንሱር ዓብደሮቦ ሃዲ ዝምራሕ መንግስቲ፡ ነቲ ኣካል ናይቲ ብሕቡራት ኢማራት ዓረብ ዝድገፍ "መሰጋገሪ ቤት ምኽሪ ደቡብ" (STC) ተባሂሉ ዝጽዋዕ ጥርናፈ ዝኾኑ ዕጡቓት ዝወሰድዎ ስጉምቲ "ዕልዋ'ዩ" ብምባል ንኢመራት ዓረብ ኮኒኑ። ፕረዚደንት ሃዲ ሓዊሱ ላዕለዎት ሰበስልጣን ናይቲ እናተዳኸመ ዝመጽእ ዘሎ መንግስቲ፡ ቤት ጽሕፈቶም ገና ኣብ ሱዕዲ ዓረብ እዩ ዝርከብ። እቶም ዕጡቓት፡ ካብ ዓደን ንደቡብ ውጽእ ኢላ ኣብ እትርከብ ዛንጂባር ዝተባህለት ከተማ ብምቁጽጻር፡ ካልኦት ቦታታት ንምሓዝ ይጽዕሩ ከም ዝነበሩ፡ እንተኾነ ግን ነዊሕ ከይጸንሑ ብሓይልታት መንግስቲ ተደፊኦም ክምለሱ ከምዝተገደዱ እዩ ዝዝረብ። ትርጉም ናይዚ ኣብ መንጎ ኣብ ሓደ ግንባር ተሰሊፎም ዝጸንሑ ሓይልታት ተወሊዑ ዘሎ ጎንጺ እንታይ ክኸውን ይኽእል?
